La Biblioteca de l'Eliana continua amb les activitats de foment de la lectura
25 de Gener de 2017

Com ja és habitual, la Biblioteca Pública Municipal de l'Eliana organitza diferents activitats per a incentivar la literatura en la ciutadania i, sobretot, en els xiquets. És per açò que, dins del programa Biblioteca-Escola, els passats 23 i 24 de març, Carles Cano (escriptor de llibres infantils) i Paco Giménez (il·lustrador) van ensenyar als escolars el seu treball. Quasi 200 alumnes de tercer de primària de les escoles públiques i un grup de cinquè del col·legi l’Olivera van descobrir els llibres il·lustrats i el treball creatiu, a través de la narració de contes i poemes per part dels convidats.

També, dimecres passat 29, es va celebrar el Dia Mundial de la Poesia amb la visita del poeta Marc Granell, qui va ser presentat pel poeta elianer Antoni Ferrer. En aquesta ocasió, membres del Club de Lectura i veïns de la localitat van retre homenatge a l'autor, mitjançant la lectura dels seus poemes.

Seguint amb el programa Biblioteca-Escola, des del passat 27 de març i fins al 12 d'abril, s'ha engegat el projecte prelectores, que el seu objectiu és donar a conèixer la biblioteca als més xicotets. És per açò que, alumnes de tercer d'infantil de totes les escoles públiques del municipi, Rivas Luna i Helios visitaran la biblioteca perquè se'ls explique les normes de funcionament i l'organització dels materials. També es farà una animació lectora, dedicada als contes de mares.

Així mateix, amb motiu del Dia Internacional del Llibre Infantil i Juvenil, el pròxim 6 d'abril, a les 17:45 hores, la Biblioteca Municipal acollirà l'espectacle de Titellet, a càrrec de la companyia Artic producción. Es tracta d'una obra didàctica i musical, en la qual es barreja el treball de l'actor amb personatges animats i objectes. L'entrada és lliure, fins a completar aforament. Finalment, també a les 17:45 hores del 27 d'abril, se celebrarà una altra sessió de contacontes.